khistorydata/jeongjo-sjw-relations huggingface dataset:
정조 20년
大司諫林濟遠疏曰伏以親祼隔宵承糦在卽聖慕將伸群情增感仍伏念臣冒當試役竟速官謗罪之有無已經問啓言之當否無足交絜而末俗多囂傳說易詿其所抨擊稍欠稱停通宵不閉之門謂之以遽竟夕緊注之雨斷之以微則人或近於求罪臣亦受以爲過不意今者彈墨未沫除旨遽降同一處義之人擧蒙體諒之恩又不但鐵限之有素而已當此具僚奔走之際有非私懇陳暴之時而事關四維理合三褫臣豈可已而不已者耶伏乞聖慈亟賜鐫免仍治臣煩撓之罪焉臣於僨事之地豈有容喙之理而在有司之任則但當奉行處可言之會則不容泯默其爲職分內事同也噫科弊之混雜士習之澆冒莫今時若則弊不可不矯習不可不正雖移風易俗難責於卒地謀始圖終貴在於堅定雖以今科而言之申令未早速迫太急人不信法其勢致然若其善後之圖則堅如金石信如四時一此不懈庶見成效由前則有未豫之歎由後則有稍解之慮誠能曉之於庚甲守之如關和則弊可革而習可正也在易之二卦漸有不迫之象恒有可久之義臣敢以二卦爲殿下誦之冒瀆齋居臣罪萬死臣不任云云答曰省疏具悉卿言亦然本職許遞
정조 20년
丙辰二月初九日卯時上詣景慕宮擧動入侍時行都承旨黃昇源行左承旨洪義榮右承旨李肇源左副承旨金啓洛右副承旨李海愚同副承旨宋銓假注書曺錫中具得魯記注官金良倜記事官吳泰曾二提學沈煥之二直提學李晩秀檢校直閣金勉柱原任直閣尹行恁檢校待敎徐有榘以次侍立訖上具翼善冠衮龍袍乘輿出永淸門明政門弘化門至館峴前路降輿所降輿還乘輿入宮大門詣降輿所降輿入齋室少頃上具遠遊冠絳紗袍詣版位行再拜禮就宮內奉審訖仍詣省器所省器省牲位省牲親臨肄儀訖入齋室義榮曰隨駕馬兵陣上扎駐當拔鞭棍而今日動駕時馬兵或拔或否軍容不齊揆以師律誠極駭然該營大將推考當該別將所當重勘而本院請推之外無他可施之罰何以爲之乎上曰依爲之當該別將汰去可也出擧條上曰大臣入侍賤臣承命出傳與領議政洪樂性左議政蔡濟恭右議政尹蓍東偕入進伏樂性等曰今日陰寒侵早動駕聖體若何上曰一樣矣樂性等曰夜若如此則撤宵將事勞動將多下情不勝伏慮矣王大妃殿氣候何如上曰一樣矣惠慶宮氣候何如上曰一樣矣樂性曰癤候近復常節耶上曰雖未復常而磁器末和蜜貼付禁癢止膿似有顯效矣樂性曰臣旣不能陪從於園幸回鑾後幾日今始登筵如此而安敢以大官自居雖未敢望體諒而賜以長暇區區所望矣上曰卿福相也不但卿家之福亦朝庭之福也何必過辭乎上曰左相驅馳之餘得無添病乎濟恭曰賤疾又添入城踰旬不能修反面之禮宮享亞獻特許軫念屬之僚相感悚之中還不勝悵結之情上曰咨文中方物事卿等果領會否其文勢有方言之不通作兩分呈四字泛看以爲分作兩件各呈於兩處矣更聞承文提調言老譯輩皆以兩分爲句蓋彼中常用語而如我國所稱方物一起二起之云也更爲取見則其下更有三分句語卿等以爲如何看樂性曰臣神識昏眩自初不得詳閱矣濟恭蓍東曰文勢果是以兩分爲句而上所稱無用二字其意連續於下段矣上曰然則今番謝恩方物當爲一起乎蓍東曰今番則謝恩自別當備二起而呈別咨於禮部更待彼中之言爲好矣上曰今行爲二起則節行時方物當不更備以去耶蓍東曰似當然矣上曰除弊則大矣蓍東曰若使準禮則最是紙政窘於急辦矣上曰雖以彼中言之若順付於節使之行則不免爲損體而今番則自我旣送陳賀使因其陳賀之行付送頒赦之詔事體少無如何之端矣春秋之義皮幣之恥姑置之雖以交隣之誼待老之道今番我國之於上國其所盡款未始過也樂性曰元子宮氣候連得萬安乎上曰連爲好在而昨日小學第二卷盡讀有小饌故招左承旨分饋其果往傳乎樂性曰果聞知而不勝欣喜矣歲初下敎今年當就外傅臣等將覩盛擧不勝顒企矣上曰姑待春和而且難其人卿等擧其所知可也蓍東曰古者八歲始入小學而七歲已讀小學二卷睿學可謂天縱矣上曰明倫篇偪屨着綦等語語難獨解而無不分釋其形容亦可謂夙就矣讀小學未必能行小學之事而天未曙而起三更後始就眠此則性所然也樂性曰稟氣陽剛自爾能然矣上曰左相華城後初登筵矣得聞回鑾時城閉之事乎濟恭曰大是關係紀綱之事臣始聞之不勝驚駭矣上曰兵曹放鑰常在申後其時亦隨例而放時至卽閉此不過騎堂率爾之責而事面則誠不成說矣蓍東曰領左相旣登筵使行等節必有稟定事矣正使及副使使之引接何如命書榻敎曰謝恩正使副使入侍賤臣承命出傳與頤之宗甲偕入進伏上曰使事有何稟定者乎頤之曰別無稟達之事而譯員額數再昨年爲十三人今行所當入爲十六人八包旣小而多人入去亦甚不緊今行人員從其省約似好矣上曰大臣之意何如蓍東曰亦聞老譯之言今行又依再昨年例以十三入送無妨云矣上曰依此爲之蓍東曰今番謝恩使行盤纏已以元求請來納事知委各道矣發行日字右在今月晦間來月旬前則似有治行窘束之慮令惠廳依近例以京盤纏上下其代照數收捧於各其邑邸人等處則在該廳無所損失在使行大有關係以此分付何如上曰依爲之出擧條樂性曰前年觀象監官員貿冊事數甚不敷論賞一款姑爲置之乎上曰從量爲之好矣上曰卿則先退樂性退出頤之曰八包一事誠甚悶然合有從長變通之道矣上曰自今年公用則灣商豈不自當云耶蓍東曰此亦有與前事異者銀價前則爲三兩三錢今過四兩灣商呈狀備局納前還給松商或京馬主故臣招問諸譯官皆以爲銀貨旣騰踊不可不稍高其價云矣濟恭曰臣意則以爲灣商之請不可許也蓋銀價之踊固非飾辭而當初三兩七錢定價時或半減價而貿不言其贏及今踊貴必高其價一高之後不得復低況自今年帽稅及後市竝許其殖利備納四萬兩錢則在渠輩其利亦博而今必欲銀價之更高者其意專在於四萬兩中多削出貿銀條也立法之初不可專信渠言此政所謂秦之求無已也上曰取銀之道不可不講此則有司之臣不得辭其責矣濟恭曰銀則天下之通貨也錢則國中之行貨也譯官輩自前以錢換用公用之銀銀則易盡而所換之錢未必復爲銀子故自古稱宣川銀爲最上而每年使行譯官輩必欲換出其銀臣於待罪箕營時絶不許給矣其後聞之無一分留者我國事多從變通中壞了臣則以爲雖當銀貨匱乏時公藏之銀決不可推移用之矣蓍東曰至於今番使行所用之銀猝難變通聞松留爲迎勅貿儲銀子爲四千兩皆以四兩錢貿置而勅行旣不出來則此不過留儲蓋松營專以放債爲用處也今番所用之銀以其本價貿用則勢將兩便而聞松留竝放債取殖一月爲急云矣頤之曰今行所用爲四千五百兩若以一萬六千兩錢換取松京錢四千兩則其餘五百自當有得用之道矣上曰退議於大臣從長爲之可也上敎濟恭曰卿之華城詩再昨年今年兩軸中各步其二韻待卿今日登筵有此書贈矣濟恭奉讀跪謝曰自古人臣之得此於君父者凡幾人矣臣當奉歸子子孫孫作爲傳家之寶以爲天長地久於千萬年之祝矣昇源曰臺臣朝服冠之必戴獬豸法意有在而持平李始源不戴獬豸而登筵事甚未安推考警責何如上曰依爲之出擧條持平李始源曰臣於內閣淸齋之時猥承柏府除命夜膺召牌曉參陪班而初入臺地觸事茫昧揷豸常規未免闕却至有承宣請推之擧滿心慙恧無地自容以此情踪何敢一刻晏然於臺次乎請命遞斥臣職上曰身在執法之列冠不戴豸所失非細勢難例批依啓出擧條仍命退諸臣權退
정조 20년
行都承旨黃昇源坐行左承旨洪義榮坐右承旨李肇源坐左副承旨金啓洛坐直右副承旨李海愚坐直同副承旨宋銓坐注書二員未差假注書曺錫中仕具得魯仕直事變假注書閔命爀仕
정조 20년
藥房提調鄭存中副提調黃昇源啓曰閟宮親祼聖慕克伸徹宵將事侵曉回鑾伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
李肇源啓曰大司憲徐有臣未肅拜執義李城輔在外掌令李儒修李翊模呈辭持平二員未差監察茶時之意敢啓傳曰知道
정조 20년
洪義榮啓曰備邊司郞廳來言今日賓廳日次而親祭正日相値不得來會云矣敢啓傳曰知道
정조 20년
李肇源啓曰專經文臣殿講及文臣製述今十二日爲之事命下矣處所以何處爲之乎敢稟傳曰過科榜後更稟
정조 20년
李海愚啓曰應敎鄭東觀旣入闕中不爲肅謝直爲出去事甚未安推考警責何如傳曰允
정조 20년
傳于李海愚曰來待諸臣入侍
정조 20년
金啓洛啓曰仕記放鑰前所當依例書入而假注書具得魯謂以忘置初不書納事未前有極爲駭然臣等之不能察飭不勝惶悚當該注書事當重勘而本院請推之外無他可施之罰何以爲之敢稟傳曰自本院施罰以懲新進怠慢之習
정조 20년
以應敎鄭東觀副應敎尹序東牌不進罷職傳旨傳于李海愚曰只推
정조 20년
李海愚以司僕寺二提調意啓曰因本寺卜馬貰用事辛亥正月特下飭敎此後更以出貰二字登聞該掌郞廳最遠牧場定配事命下而辛亥以後陵幸園幸時無責貰貢人之弊而自本寺數匹私貰稱以謬規各宮房節祭時不免責之貢人癸丑九月前提調徐有防以各邊巨達無得使役專意喂養之意成出節目以爲永久遵行之地而曾未數年爲弊依舊官員則全不察飭下屬則惟事掩置以置馬匹之瘦瘠玄黃一或入把輒致顚仆每不免臨時貰用之境揆以紀綱萬萬駭痛節目後犯科郞廳各別嚴査則僉正沈原之前僉正趙祥逵俱以該掌郞官不但貰馬之弊依舊不改入番之時各邊巨達亦有科外使喚之事巨達差出之際不守次次陞遷之規芻豆喂養之時不禁每每偸竊之弊云特敎申飭何等截嚴筵稟節目事體甚重無難違越至於此極究厥罪犯臣實爲首震懍萬萬恭俟重誅而節目以後犯科郞廳前僉正趙祥逵令該府拿問嚴處僉正沈原之爲先汰去其罪狀一體拿問嚴勘書吏馬醫等頭目竝移送秋曹照律勘處何如傳曰允卿之不爲處分爲便大臣之心果能知賜絹之恥乎犯科郞官等旣有年前下敎何必拿問依下敎最遠牧場散配事分付可也
정조 20년
李肇源啓曰卽者議政府錄事來言領議政洪樂性以爲嚴敎之下萬萬震惶求死不得走伏金吾恭俟鈇鉞之誅云仍納命召何以爲之敢稟傳曰今日國綱雖曰掃地太僕擧行萬萬寒心飭敎今至幾年幺麽該郞輩睯不知畏依舊抛置現發於今番園幸者寧不痛駭乎名以天廐御衣載卜出貰雇用該寺例稱小度支則雖無飭敎不敢若是苟究弊源專由提擧之不欲任怨戢頑卿以老病近因筵敎公事屬之提擧則罪在於提擧然爲便卿心提擧處分特爲含忍卿須勿待命卽爲還第事遣史官傳諭仍傳命召該寺事可謂百弊俱生令次堂代察終涉權輕卿之兼帶太僕之任姑爲勉副此意一體傳諭大抵房駟上應伯冏有命決非一任其頹廢之地右相爲司僕提調銳意修明僕臣正之效俾勿專美於古
정조 20년
李肇源啓曰卽者義禁府都事來言領議政洪樂性今方待命於金吾門外云係是大臣去就敢啓傳曰知道
정조 20년
洪義榮以兵曹言啓曰依傳敎庚辰年溫泉幸行時陪從禁軍及各軍門將校等訪問則前僉使崔之宗年七十二以武兼陪從前僉使金海潤年八十五朴泰義年七十八曺允寬年七十三鄭興僑年六十一前萬戶文斗應年六十六李年六十七安時佐年七十六申楫年七十九韓弼禹年六十五金振兌年七十三李爀年六十折衝張天翼年六十四金世鼎年六十六張益瑞年六十三及第郭重儀年六十一車辰曄年六十一朴再文年六十二閑良吳質文年六十九延衡明年六十七牛峴僉使金雲瑞年六十三俱以禁軍陪從禁漏官朴萬春年七十以禁漏官陪從壯勇營敎鍊官金鼎澤年六十二以禁衛營敎鍊官陪從別騎衛李東建年七十六以禁衛營別武士陪從前同知金再禧年六十八以道路事知陪從云矣敢啓傳曰各加一資資爲嘉善者同知口傳加設擬入待肅拜減下而追榮皆於後日政爲之已經同知者五衛將加設單付肅拜後亦爲減下禁漏官朴萬春依寫字官李宗賓例敎鍊官金鼎澤依訓敎曺景休例五衛將單付亦爲肅拜後減下而日前以陪從加資人若未追贈無論士夫中庶各隨地處後日政一竝卽爲追榮切勿遺漏事分付吏曹政事命下前抄出等待可也
정조 20년
兵曹口傳政事以崔之宗李東建金海潤申楫朴泰儀曺潤寬安時佐張翼瑞鄭興僑張天翼金世鼎金雲瑞爲同知五衛將加設三單金開禧金鼎澤朴萬春
정조 20년
掌令李儒修啓曰臣本矇騃且値忩擾日昨陪班冠不揷豸失儀壞例其失不細僚臺旣已是避遞則同罪幸逭有傷廉隅所當卽自引避而親祼之夕不敢瀆擾今始來避所失尤大以此情踪何敢晏然臺次請命遞斥臣職答曰豈可例批依啓
정조 20년
宣傳官李貞坤書啓臣於當日敬奉聖敎馳詣明陵蜂峴防路處詳細摘奸是白乎則壘石成堵設棘防遮初無人馬通行之跡是白如乎昨春以後以蜂峴東邊字內居民輪定一人每日守直禁其來往故雖徒步之人不得踰越是白遣仍又馳往昭顯墓植木處一一看審是白乎則主峯與白虎諸麓年前所植雜木姑未茁長間或有枯損稀闊處是白如乎自本月初二日始爲植木至于今逐日栽植竝松雜木爲十萬餘株目今所見頗爲稠密而限再明日畢役是如爲白乎等以善爲補植期有實效之意各別申飭於墓官處是白乎旀木根段或有年久之斫痕而新斫處無乎是白齊傳曰觀此書啓蜂峴居民輪回守直之說極爲駭然身爲地方官者以無於例之役徒循陵官之分付而爲之者豈成說乎更勿如是之意嚴飭渠輩憚其入勞使用民人當該首倡之人亦令道伯査出狀聞
정조 20년
傳于金啓洛曰發遣吏郞諸執事淸齋與否摘奸以來
정조 20년
李海愚以弘文館言啓曰應敎鄭東觀旣有只推之命與新除授副應敎尹序東副修撰金近淳一體牌招察任何如傳曰允
정조 20년
李海愚以兵曹言啓曰昨冬因慶尙監司李泰永狀啓本道別試武士十三人抄送故自本曹啓稟後以其本道入格技藝更試區別草記而批旨內其中所用者何人乎指名草記其餘給糧下送當初抄報之該道事極爲不誠當該道帥臣爲先從重推考其委折關問草記可也事命下矣前判書臣李得臣未及擧行而遞職臣日前招見則武士輩以爲不入格諸人中情理難者三人旋卽已爲下去十人適以別試武科初試觀光尙今留京云矣向日臣曹更試時片箭一巡貫二中金海盧璧壽講通咸陽權思正其中優等而俱是閑良毋論入格與未入格人可用當否臣不敢指陳而今則別試初試已過皆不參榜依傳敎給糧下送而入格二人一體給糧下送之意敢啓傳曰入格二人直赴會試其餘給糧下送可也
정조 20년
洪義榮以兵曹言啓曰景福宮衛將吳天膺身病猝重時月之內無望供職呈狀乞遞輪番之任不可久曠改差何如傳曰允
정조 20년
金啓洛以兵曹言啓曰卽接守門廳牒報則守門將申榮祖一廳齊會處酗酒侵斥僚寀罔有紀極不可置之同類云該廳以駭妄擧廳論報則不可仍置汰去何如傳曰允
정조 20년
洪義榮以兵曹言啓曰今此謝恩使一行赴燕時所把驛馬前期分定然後可無窘急之患應把驛馬三十五匹內忠淸道五匹全羅道八匹慶尙道十六匹今月二十八日京中逢點江原道四匹咸鏡道二匹來三月初三日直送安州逢點之意各道監司處行移何如傳曰允
정조 20년
李海愚以兵曹言啓曰加設五衛將鄭思賢以譯官今番使行赴燕云減下何如傳曰允
정조 20년
洪義榮以禁衛營言啓曰自今日木覓北麓始植松木之意敢啓傳曰知道
정조 20년
洪義榮以御營廳言啓曰自今二月十一日惠化門內西北諸麓始植松木之意敢啓傳曰知道
정조 20년
刑曹參判趙鎭寬疏曰伏以臣才短識淺百不猶人加之以晩出仕途觸處生疎前後在職無往非罪而幸蒙我殿下生成之澤與天無極旣湔滌之又隨而曲庇之竊自念臣之一身涵泳恩波無所於糜粉惟以奔走爲報效顧其職則非微官下僚之比進退辭受亦足關國家之風化每自循省未嘗不顔騂而背汗也乃者以試院事荐遭規評問啓有命惟鈇鉞是俟及蒙恩遞旋荷仍授而適値閟宮有事之際淸蹕在道天牌臨門臣且惶且感誠宜趨承之不暇而顧有所踧踖大不安者臣於試役非直備員任亦不輕凡所以嚴場屋而正士習亦其責也況伏奉飭勵之聖敎顧何如也而僨誤至此瘡疣百出鎭日彈劾受之甘心靜言其咎若偏在臣臣本擧子中最下乘者耳進則爭先退或阻門促滕同製棘口赴講皆其所屑爲也夷考平素無足見重於多士徒藉一時朱筆之力欲變百年靑衿之習則於是乎不得不有格外之擧而諸生與考官竝受其困豈待彈墨之加而臣罪始自知乎且夫試事見僨與他自別雖就重勘以謝人言猶俱不足以嚴聖朝考試之法慰多士驚惑之情而若又諉之以罰則已經謗非獨當爲自恕而冒進則其重得罪於子大夫之林不亦甚乎同事諸臣非無進身者而皆有可言者非如臣之無關於執籩衛鑾之列則在臣之道自靖爲重臣非敢自異也又不敢苟同也粗欲各從其宜耳在今我聖上一念振作百度修擧風敎則欲挽古道事爲則恒懋實政溺職如臣而朝遞暮仍非所以核名實也被論如彼而乍入旋出非所以矯末俗也此臣所以三違嚴召寧速逋慢之罪不敢遽爾彈束自歸進退之無所據此豈臣之所得已而爲之哉伏乞聖明俯賜諒察亟降譴何以伸公議以安私分千萬幸甚臣無任云云答曰省疏具悉卿其勿辭行公
정조 20년
開城留守李冕膺疏曰伏以閟宮親祼聖慕克伸經宿回鑾玉體彌康欣忭之忱曷有其極仍伏念臣空疎譾劣百無一長濫蒙恩造驟躋卿班曾未幾何置諸分司畀之以保釐之重責之以蘇救之方臣聞命感悚不揆庸陋莅任以後夙宵量度彈竭心力區區所自期者唯在於少效絲毫之補庶爲萬一之酬而其奈知慮未周才具不逮徒費厚廩無所猷爲迄未能擧一事而矯一瘼上而蔑效於公下而無裨於民一年二年瓜期已迫官儲之蕩殘積弊之因循依舊前日樣子於是乎臣之辜負不職之罪又著矣一日冒居如集于木固宜據實仰陳恭竢處分而勅奇甚緊擧行爲急許久泯默因仍蹲冒今則客使之不來已決始可以言矣顧臣父母之年俱迫八耋氣力綿綴居常奄奄又自月前臣父宿疾忽添毒感首尾旬餘今雖有分寸之減尙未脫危篤之域食飮全却神息昏蒙床席之間轉側須人臣方左右扶將鎭日焦憂實無暫時離捨之望以此情理雖於京司漫職尙難束帶赴公況可以遠出宿舂之地或貽旬朔之阻乎且念居留之任縱云閒局見今殿碑之奉審軍伍之聚點俱係目下應行之事亦豈可一任臣瘝曠也哉玆敢略暴微懇仰瀆崇聽伏乞聖慈俯賜諒察亟許遞解以便救護仍治臣不能盡職之罪以肅朝綱焉臣無任云云答曰省疏具悉卿其勿辭救護俟間下去
정조 20년
景慕宮春享大祭親祭敎是時報府亞獻官右議政尹蓍東終獻官光恩副尉金箕性進幣瓚爵官吏曹判書沈煥之奠幣瓚爵官行副護軍李勉兢薦俎官戶曹判書李時秀禮儀使禮曹判書李祖源典祀官奉常正沈銖宮司令李潢堂上執禮行護軍尹行恁堂下執禮應敎鄭東觀執尊修撰尹益烈大祝軍資正李始源祝史修撰朴吉源齋郞副校理洪秀晩捧俎官戶曹正郞尹光心盥洗位兵曹佐郞李勉昇盥洗位兵曹佐郞權烒爵洗位宗簿主簿權熀爵洗位禮曹佐郞宋應望亞終獻盥洗位工曹正郞安經心掌牲令典牲主簿康國愼協律郞掌樂正申鳳朝贊者引儀崔慶鎭贊者引儀李繼祐謁者引儀尹之衡謁者兼引儀金樂敏贊引兼引儀鄭煥恭贊引假引儀李承薰祭監監察李卿尹祭監監察徐潞修
정조 20년
丙辰二月初十日子時上親行景慕宮春享大祭入侍時行都承旨黃昇源行左承旨洪義榮右承旨李肇源左副承旨金啓洛右副承旨李海愚同副承旨宋銓假注書曺錫中具得魯記注官金良倜記事官吳泰曾二提學沈煥之二直提學李晩秀檢校直閣金勉柱原任直閣尹行恁檢校待敎徐有榘以次侍立訖上具冕服詣版位行再拜禮仍詣神位前上香祼鬯奠幣訖大祝讀祝文亞獻終獻畢上詣飮福位飮福行再拜禮徹籩豆訖又行再拜禮仍詣望燎位望燎訖還御齋室少頃具翼善冠衮龍袍乘輿出日瞻門逌瞻門弘化門明政門入永淸門還內諸臣以次退出
정조 20년
丙辰二月初十日申時上御便殿來待諸臣入侍時右副承旨李海愚假注書具得魯記事官吳泰曾華城留守趙心泰廣州留守徐有隣以次進伏訖上曰華留有稟達事乎心泰曰行宮各庫今歲次第就緖節目亦已啓下而所貯物種無路拮据言念所重誠非細憂臣意則沁都別庫戶南庫留在財貨稍有餘裕就此中銀子一萬兩木綿一百同及乾魚鹽屬推移分上恐合事宜而公貨去來事面不輕下詢大臣處之何如上曰依爲之出擧條心泰曰昨年爲匠募輩朔下衣資有貢木六百十八同限五年預貿以置者而城役將以今年內畢築爲期顧目下財力萬萬苟艱以木條還爲作錢然後可以需用矣今有一事從便變通者年前自均廳貸來之錢以此六百十八同木以爲從庫中還報之地而木代錢六萬一千八百兩以禁御兩營停番條及箕營區劃條之當爲還報於均廳者準此數限年移劃於役所則在均廳不過以錢換木而自庫中捧留極涉便易在役所其所爲用不啻切緊工役亦將賴以就緖以此出擧條知委均廳何如上曰依爲之出擧條心泰曰本府所在內營鄕武士等向伏奉筵敎以園行時城上把守將派定擧行而旣是內營所關鄕武士則未及定奪之前有難擅便差任自今爲始差出外營守堞軍官成給傳令受其投刺之後因爲錄案以守堞軍官隨行月日定其勤苦次第以爲計仕遷轉之地何如上曰依爲之出擧條心泰曰外營之事體規度一般於內營而有軍有餉外內亦同則從事官之不稱軍色餉色名實不副外營兼從事官自今隨其事爲以軍色餉色從事官稱號事載之節目中何如上曰依爲之出擧條有隣曰園所案山植松之役九邑分管而始興獨漏民情聞甚抑鬱矣上曰此必邑倅之意也民豈以不見使爲鬱乎有隣曰秉彝凡民所同諸邑均役之中使彼獨漏則其所悵鬱人情固然矣上曰當從便量處之矣上曰戶判事豈不慨然乎太僕前提擧之成出節目未過一年而便無難毁破此專由於不欲任怨之故也有隣曰緣於柔善不能剛斷之致而萬萬惶悚矣命書傳敎曰校役有所重校正郞廳金近淳兼帶本職許遞違牌傳旨勿施仍命退諸臣以次退出
정조 20년
行都承旨黃昇源坐行左承旨洪義榮坐右承旨李肇源坐直左副承旨金啓洛坐右副承旨李海愚坐同副承旨宋銓坐直注書二員未差假注書曺錫中仕直具得魯仕事變假注書閔命爀仕
정조 20년
大殿王大妃殿惠慶宮中宮殿政院玉堂翌日口傳問安答曰知道
정조 20년
藥房提調鄭存中副提調黃昇源啓曰伏未審夜間聖體若何寢睡水剌之節何如勞動之餘不瑕有損臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
內閣提學沈煥之直提學李晩秀直閣李始源檢校待敎徐有榘啓曰親享禮成聖慕克伸侵曉回鑾勞動旣多伏未審夜間聖體候若何臣等不任區區下忱敢此問安答曰知道今日內閣候班事欠敬甚矣專由於入直閣臣云檢校待敎徐有榘爲先減下檢校卽令金吾堂上開坐拿囚以渠怠緩之罪嚴問捧口招以聞若或漫漶納供雖徹夜勿捧供辭事分付可也
정조 20년
李海愚啓曰明日常參經筵取稟傳曰停
정조 20년
李海愚啓曰來十六日儒生殿講日次而英陵忌辰祭齋戒相値頉稟之意敢啓傳曰自有到記日殿庭駭擧雖非齋日豈可爲之乎
정조 20년
李肇源啓曰大司憲徐有臣未肅拜執義李城輔在外掌令李翊模呈辭掌令一員持平二員未差監察茶時之意敢啓傳曰知道
정조 20년
傳于李海愚曰傳香承旨馳詣受香所奉審摘奸以來
정조 20년
傳于李肇源曰左承旨右承旨入侍
정조 20년
以右議政尹蓍東焚黃呈辭傳于洪義榮曰給由馬澆奠床備給
정조 20년
李肇源啓曰卽者義禁府都事來言徐有榘有開坐捧口招之命而判義禁洪良浩服制次堂例不得擧行云何以爲之敢稟傳曰許遞前望單子入之待下批牌招卽爲開坐
정조 20년
判義禁前望單子入之洪檍落點
정조 20년
以慶尙左兵使李潤謙狀啓海毒尙未淸淨進上半乾全鰒不得封進惶恐待罪事傳于宋銓曰勿待罪事回諭
정조 20년
李肇源啓曰判義禁洪檍牌不進推考傳旨今方捧入而特敎開坐之下如是違牌不卽擧行事甚未安更爲牌招何如傳曰允
정조 20년
李肇源啓曰判義禁洪檍再牌不進推考傳旨今方捧入而開坐命下之後如是違牌不卽擧行揆以事體殊涉未安所當更請牌招而係是一日三牌何以爲之敢稟傳曰更爲牌招
정조 20년
李肇源啓曰判義禁洪檍三牌不進推考傳旨今方捧入而特敎開坐之下如是違牌不卽承膺揆以事體誠極未安所當更請牌招而係是一日四牌何以爲之敢稟傳曰更爲牌招
정조 20년
傳于金啓洛曰內閣提學上疏入之
정조 20년
李肇源以整理儀軌廳定例堂上言啓曰華城行宮所在內用五庫外整理所外帑庫外別庫各項節目及內營別剩庫節目園幸時燈契節目別單書入之意敢啓傳曰知道
정조 20년
宋銓以備邊司言啓曰卽見京畿監司金文淳狀啓則以爲本道麰還自來不敷每當春耕留庫中量宜加分後定實數狀聞自是已例請令廟堂稟處矣畿內春耕時麰還加分之請便成年例每蒙朝家之允許今亦依狀請許施令道臣酌量各邑之種還多寡從略均俵待畢分具由狀聞更爲實數成冊枚報本司之意分付何如傳曰允
정조 20년
宋銓以備邊司言啓曰會寧慶源開市旣已完畢槐院撰出咨文別定禁軍騎撥下送于灣府使之傳給鳳城將處以爲轉致北京之地何如傳曰允
정조 20년
李肇源以義禁府言啓曰司僕寺僉正沈原之前僉正趙祥逵等最遠牧場散配事承傳啓下矣沈原之咸鏡道穩城府牧場趙祥逵慶尙道蔚山府牧場散配而以承傳內辭意具罪目依例發遣府羅將押送于各其配所何如傳曰允趙祥逵之損廩欲爲救弊曾所聞知則混同現告此亦該提擧伎倆重臣此習若不痛改雖欲事事曲保得乎昨欲下敎而姑爲含忍更思刑政所關終難䵝昧祥逵拔之重臣若知朝家念先曲貸之意俾卽思所以矯質改習可也
정조 20년
黃昇源以漢城府言啓曰本府過期未婚草記傳曰此等按例之事必煩提飭置各部何爲哉中部稍實尙可南部外各部所報殆近無實當部三部官令該府拿問勘處而退限五日未婚未葬之類一一搜訪過限後拿囚不能檢飭之近日諸堂從重推考可也事命下矣過限未婚之類更爲搜訪毋或見漏之意另飭各部矣東西北三部各有追報而至於過期未葬之類前因判尹臣金尙集筵稟定式每於夏月經潦後摘奸書啓矣今因特敎竝令遍出摘奸後一一搜報故東西南北四部所報者一體別單書入之意敢啓傳曰別定本府官更爲摘奸過期未婚之類若有見漏者更卽別單書入可也
정조 20년
奎章閣提學沈煥之疏曰伏以今日本閣問候之班不成儀度至承嚴敎於批旨之中震懍惶蹙靡所措躬雖因入直下僚之疎忽不謹致有此乖禮欠敬之罪而臣職忝長僚苟能先事提警則豈其稽慢至此哉閣中諸僚凡有所失其咎實在臣身矣今於責諭之下何敢諉罪於年少一下僚而晏然自恕乎冒控自列之義合被同勘之恩伏乞聖明亟遞臣所叨內閣之任仍治臣庸闇失職之罪以肅朝綱以安私分焉臣無任云云答曰省疏具悉職太比故易心易生下僚之欠敬卽長官之不察卿則越俸一等參班直提學李晩秀直閣李始源從重推考
정조 20년
丙辰二月十一日辰時上御重熙堂右承旨入侍時右承旨李肇源假注書具得魯記注官安經心記事官吳泰曾以次進伏訖上命讀公事書判付訖肇源曰兵曹以邊將應薦人不薦事纔已草記請推而咸陽郡守居昌縣令長淵縣監竝書以府使者固已不審旣非府使則又非應薦之人而誤書混推亦係不察本院之矇然捧入不勝惶悚而當該堂上不可無警從重推考何如上曰依爲之出擧條仍命出承史以次退出
정조 20년
行都承旨黃昇源坐行左承旨洪義榮坐右承旨李肇源坐左副承旨金啓洛坐右副承旨李海愚坐直同副承旨宋銓坐直注書二員未差假注書曺錫中仕具得魯仕直事變假注書閔命爀仕
정조 20년
李海愚以都摠府言啓曰今日入直內三廳武兼禁軍及軍兵等中日習射請出標信傳曰知道
정조 20년
洪義榮啓曰明日常參經筵取稟傳曰停
정조 20년
傳于金啓洛曰右議政留待
정조 20년
傳于李海愚曰下直防禦使留待
정조 20년
傳于洪義榮曰右議政入侍
정조 20년
傳于宋銓曰下直防禦使入侍
정조 20년
傳于李海愚曰禮兵換房
정조 20년
備忘記坡州牧使李彦忠下直長弓一張長箭一部片箭一部筒兒一介賜給
정조 20년
以領議政洪樂性初度呈辭傳于李肇源曰賓對診筵許令勿參在卿無異長暇然以近日僚相之備員欲爲請告得間從便爲之之意已有答對於歲初社壇齋所今於由單之來豈可循例代撰不允批答乎更將筵敎餘意有此申申卿須安心限數朔穩穩攝養俟間簉朝事遣承旨傳諭
정조 20년
李海愚啓曰領議政洪樂性家敦諭何承旨進去乎敢稟傳曰都承旨進去
정조 20년
傳于宋銓曰大臣肅拜時諸臣例皆肅拜於大庭卽應行之古例而今日忽然不爲乃敢煩稟當該通禮院官員汰去令攸司嚴杖科治當該司謁令兵曹決棍汰去
정조 20년
傳于宋銓曰今因試望事問該堂入來者參議呈告云固知其無病曾經三銓者前俗然矣可謂不負所知何必還給禮曹參議韓用龜呈辭卽爲捧入踏下
정조 20년
以別試講經試官望筒傳于李肇源曰觀此試望除非耆老卽是實病至於向來人言可謂美事斷當受而爲謝且皆廉偶一伸設有未盡善爲之事者更爲掌試則亦可慰多士益當嚴科場此望筒勿施初試一二所進去人擬入事分付
정조 20년
以監試官望筒傳于李肇源曰憲臺行公者只有一員政官牌招開政未差之代卽爲差出待下批牌招監試官望筒修正入啓事分付
정조 20년
有政吏批判書沈煥之進參判未差參議宋煥箕在外同副承旨宋銓進以李益運爲吏曹參判李喆模爲大司諫李心傳爲掌令鄭魯榮申溆爲持平金銑爲副修撰李勉兢爲禮曹參議具㢞爲軍器提調李書九爲司譯提調黃昇源爲惠民提調宋欽書爲儀賓都事李明淵爲軍資正訓鍊提調單李時秀訓鍊提調單具㢞禁衛提調單具㢞御營提調單具㢞以兪漢雋爲司僕僉正故兵使吳定邦贈兵判例兼故掌令李恒贈吏議祭酒例兼以上特爲贈職事承傳以李時秀爲禮賓提調尹應鉉爲宗廟令
정조 20년
兵批判書具㢞進參判李太亨病參議李東馨病參知兪漢寧入直進右副承旨李海愚進以李文喆南志復爲宣傳官姜彙喆爲訓鍊副正文載玄爲五衛將李台遠爲守門將申光河金宗範金相傑爲僉知金壽澤爲景福將副司果沈禹相今加折衝加資事覆啓判下知事單金健瑞護軍單趙尙鎭林濟遠韓光近副護軍單鄭尙愚韓用龜金燨副司直單李羽逵崔烜吳鼎源姜文會洪彦燮韓光植李明淵李儒修李德鉉宋知濂吳大坤副司果單金近淳尹持範副司正單閔命爀
정조 20년
李肇源啓曰判義禁洪檍牌不進推考傳旨今方捧入而特敎開坐之命已至經宿鎭日違召無意承膺事體所在誠極未安更卽牌招何如傳曰允
정조 20년
以試官具㢞趙鎭寬黃昇源林濟遠姜彝正韓光近牌不進推考傳旨傳于宋銓曰更爲牌招
정조 20년
以參試官沈基泰成德雨成種仁申鳳朝崔光泰鄭晩錫李基讓牌不進罷職傳旨傳于宋銓曰只推更爲牌招
정조 20년
李肇源啓曰判義禁洪檍再牌不進推考傳旨今方捧入而飭敎之下無意承膺一向違召以致特敎開坐之尙此稽滯揆以事體極涉未安所當更請牌招而係是一日三牌何以爲之敢稟傳曰何如是乎牌招來待
정조 20년
以試官具㢞趙鎭寬黃昇源林濟遠姜彝正韓光近再牌不進推考傳旨傳于宋銓曰更爲牌招
정조 20년
李肇源啓曰判義禁洪檍四牌不進推考傳旨今方捧入而開坐命下之後連事違召無意承膺揆以事體萬萬未安所當更請牌招而係是一日五牌何以爲之敢稟傳曰必欲永劃所執太過從重推考待開門牌招
정조 20년
臺諫前望單子入之大司諫李鼎德持平洪秀晩掌令韓光植落點
정조 20년
以大司諫李鼎德持平洪秀晩牌不進罷職傳旨傳于李肇源曰只推
정조 20년
傳于宋銓曰設使結語有違格式但當從容停當釐正而已爲人臣敢於事關莫重之事渠乃肆然力主停啓之論至起鬧端以致僚臺之齊聲避嫌今將夜闌臺啓未傳近日國綱雖曰掃地莫重事處分之事乃敢若此叵測無嚴罪在罔赦獻納柳河源爲先黑山島定配
정조 20년
傳于宋銓曰當該承旨該堂爲先從重推考都事拿處
정조 20년
李海愚啓曰卽者議政府錄事來言右議政蔡濟恭以爲嚴敎萬萬惶懍求死不得走伏金吾門外恭俟鈇鉞之誅云仍納命召何以爲之敢稟傳曰卿立朝于今五十四年逮事先朝出入威顔之前仰覩奉先之聖孝環顧在廷諸僚如卿之久且密者罕焉仁民愛物之盛德至善可感豚魚而事有關於奉先未嘗一有假貸雖以辛卯明史輯略事集祥殿金盆事毓祥宮門帳事一二易知之事言之情跡之可恕不可恕處斷之除有若不加强別然者是豈欽恤之聖德或有遺照而然哉予於政令施措不能仰述萬分之一分如卿耆臣以仰覩於昔年者加勉於今日卽天理人情之所固然且況今番現發之齋郞所爲無論情與跡之如何所關果何如際此柳河源以停啓事惹鬧其爲叵測莫甚於此曾聞河源學字於卿遣承旨問於卿處而今聞附奏之言不可但以不禁言不料卿之處事若是寒心若使卿有此事於逮事先朝之日則處分當至何境卿今老白首位躋上相予之眷毗也倚重也別出等夷殊施寵私則卿之附對中事實其可曰體昔年體今日乎國綱自國綱恩禮自恩禮行將處分命召捧留先以此意遣史官回諭
정조 20년
李海愚啓曰卽者義禁府都事來言左議政蔡濟恭今方待命於金吾門外云係是大臣去就敢啓傳曰知道
정조 20년
備忘記王綱不振私意橫流而國其爲國未之聞也身經上相任在元老者不念承弼之義反歸孤負之科能無有歉於古大臣事君之方乎左議政蔡濟恭施以罷職之典
정조 20년
以京畿監司金文淳狀啓右議政尹蓍東長湍地下往時陪行及差使員一倂安徐事傳于李海愚曰大臣之題送雖如此係是新拜後榮掃之行且況體貌不可不尊道臣陪行雖未及期差使員星火定送事分付畿營
정조 20년
宋銓以吏曹言啓曰因承政院啓辭今此京外守令邊將薦擧單子纔已捧入而其中應薦不薦人令該曹依例察推事允下矣廣州留守徐有隣行上護軍尹塾洪檍洪良浩行大護軍徐浩修金尙集申思運鄭存中韓光綮尹師國金思穆李家煥水原留守趙心泰行護軍李邦榮金履禧蔡弘履吳大益洪明浩申光履行大司成李書九行護軍姜彝正林道浩鄭履玉鄭東愼權裕鰲恩君李敬一吉州牧使李顯宅順天府使崔守魯伊川府使任希存龍川府使黃仁煐俱爲應薦而不薦竝依定式推考警責何如傳曰允
정조 20년
洪義榮以禮曹言啓曰卽接寧陵令參奉所報則今二月二十四日本陵忌辰祭香祝與寒食祭香祝今二十一日同爲祗受事報來矣依本陵五月忌辰祭香祝端午祭香祝同爲祗受例同日祗受陪進之意分付何如傳曰允
정조 20년
洪義榮以禮曹言啓曰今此莊陵寒食祭香祝兩官中一員當爲祗受陪進而令廉隅人今方入直參奉趙基仁身病猝重萬無束帶之望云參奉趙基仁今姑改差其代卽令該曹口傳差出以爲受香之地何如傳曰日前入侍見之果然然是誰之孫豈可無端落仕閒司別檢口傳換差可也
정조 20년
吏曹口傳政事莊陵參奉趙基仁氷庫別檢李在翼相換
정조 20년
宋銓以吏曹言啓曰繕工監假監役官兪漢寬呈狀內矣身素患痰癖之症當此換節之時一倍添劇以此病狀時月內萬無奉職之望卽速遞改云身病旣如是沈篤則有難强令察任今姑改差何如傳曰允雖有加設未陞實者筵敎不可不信況慶辰承傳乎今日口傳擬入待下批使之當日待令可也
정조 20년
吏曹口傳政事以洪善浩爲繕工假監役
정조 20년
李海愚以都摠府言啓曰都摠管權以漢城府判尹本府坐起晝仕出去而逐日煩稟未安入番間除草記往來之意敢啓傳曰知道
정조 20년
宋銓以吏曹言啓曰繕工監假監役官洪善浩當日待令事命下矣洪善浩時在平安道平壤地云矣敢啓傳曰何可遲待上來改差前監役聞是積屈者云勿遞可也
정조 20년
李海愚以兵曹言啓曰依下敎司謁張光益通禮院書員鄭得俊各決棍五度之意敢啓傳曰知道
정조 20년
李海愚以兵曹言啓曰依下敎通禮院書員朴枝蕃朴修德各決棍五度之意敢啓傳曰知道
정조 20년
洪義榮以兵曹言啓曰同知中樞府事姜漷病伏鄕廬勢難上來供職云西樞雖是閑局不可虛帶改差何如傳曰允
정조 20년
宋銓以兵曹言啓曰今二月十九日丙辰重試對擧別試武科殿試敎是時直赴殿試人及會試人應試應頉區別別單書入之意敢啓傳曰知道
정조 20년
洪義榮以一所巡廳言啓曰去夜二更一點量犯夜人一羽禁軍金震取執捉依例移送兵曹之意敢啓傳曰知道
정조 20년
洪義榮以兵曹言啓曰去夜一所巡廳犯夜被捉禁軍金震取依更數嚴棍二十度之意敢啓傳曰知道
정조 20년
李海愚以兵曹言啓曰依下敎承政院習都使令崔興大決棍五度之意敢啓傳曰知道
정조 20년
李海愚以壯勇營言啓曰今此丙辰重試對擧別試殿試時本營直赴殿試人及直赴會試人應試應頉區別依定式別單書入之意敢啓傳曰知道
정조 20년
洪義榮以刑曹言啓曰因司僕寺啓辭節目後犯科書吏馬醫等頭目竝移送秋曹照律勘處事命下矣取考律文則大明律詐僞條有曰凡諸人和同令人犯法者皆與同罪該寺郞官定配於最遠牧場則書吏馬醫當用和同犯法之律依此律頭目書吏任世雄全羅道興陽縣頭目馬醫任世芳咸鏡道端川府各定配所卽爲押送之意敢啓傳曰官員所爲下輩何以敎之本律收贖可也
정조 20년
李肇源以義禁府言啓曰依下敎通禮院假引儀沈憲永嚴杖五十度之意敢啓傳曰知道
정조 20년
李肇源以義禁府言啓曰柳河源爲先黑山島倍道定配事命下矣柳河源全羅道羅州牧黑山島倍道定配而以傳敎內辭意具罪目發遣府羅將卽爲押送配所之意敢啓傳曰知道
정조 20년
持平申溆獻納柳河源校理宋翼孝李基讓副校理李龜雲正言權晙趙萬元修撰朴吉源尹益烈副修撰鄭來百啓曰請寢罪人鄭致達妻出置城外之命依前還發配所亟令王府快正典刑請物故罪人德相亟施孥籍之典請逆賊尙喆追施孥戮之典請亟寢昧爽以後申禁之命因許捧入未徹之啓特賜允兪十字刀割措辭見上答曰不允
정조 20년
持平申溆獻納柳河源正言權晙趙萬元啓曰請遲晩後物故罪人啓能亟施孥籍趾賊等凶種快施邦刑養遂獻遂設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法請承款後物故罪人九宗亟施孥籍之典措語見上答曰不允
정조 20년
持平申溆啓曰請寢秋曹罪人柳師文放釋之命仍令王府設鞫嚴問期於得情快正王法請寢李汝節定配之命更令王府嚴覈取服施以當律措語見上答曰不允柳師文事亟停勿煩
정조 20년
獻納柳河源正言權晙趙萬元啓曰請金甲島爲奴罪人克觀古今島爲奴罪人克泰更令王府嚴鞫得情快正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問快正典刑請島配罪人李周奭更令王府限死加刑定限發配措語見上答曰不允柳師文事亟停勿煩李周奭事發啓結語之曰以限死加刑定限發配者寧有如許啓體除非鞫囚待栲訊限滿一日無過一次則限死云云係是法外至於勿限年之律名卽加於徒年一等而限己身勿定年限之意也每因赦典爲小人之幸多卽見宥雖與律名若相反然而今若定限則欲重反輕顚錯莫甚爲柳河源者苟有所見但當發論於改措語限死改以加刑定限改以勿揀赦前則固可渠亦有秉彝宜知所重之關係莫重而憑藉結辭之違式肆發停啓之悖說看作樹立竟夕爭鬨設使渠心眞箇出於懲其罪而改律名停啓二字旣發於渠渠之精神之專在於停啓不難知也此所以嚴處河源者大抵律名釐正然後啓體可成而不爲河源輩藉口容喙之資啓語律名斯速釐正則亦當觀其措語有所許施矣
정조 20년
以平安監司金載瓚狀啓宣川府民家燒燼事判付內啓下備邊司爲旀宣川民戶燒燼至於百餘戶之多邊上民戶之失所甚爲矜惻分付道臣拔例顧助亦令地方官聚會被燒民人其中難以賴活之類以會付穀物周急又其中貧殘身布還穀難辦者區別抄出特爲蕩滌待其結構奠接與分給蕩滌形止使之報來後狀聞事星火行會道伯俾免一民之失所爲良如敎
정조 20년
禁府啓目前檢校待敎徐有榘原情云云傳旨問目內辭緣泛稱遲晩所當請刑是白乎矣時原任閣臣勿爲請刑載在大典通編議處何如判付啓依允又啓目東部令尹心約都事李玄始西部令禹成謨都事鄭文綏北部令尹鉉東都事徐興輔等原情云云傳旨內辭緣泛稱遲晩竝只刑推得情何如判付啓竝只除刑推議處爲良如敎又啓目德山前縣監李景壽原情云云觀其供辭且考府上謄錄則至不奏因道査還餉虛逋之罪已經勘斷是白乎矣辛亥條還穀渠旣分給則遞歸之前未能了殺而今於現發之後乃以未能詳知漫漶爲說泛稱遲晩刑推得情何如判付啓除刑推議處爲良如敎又啓目中官金始采原情云云傳旨內辭緣泛稱遲晩所當請刑是白乎矣長番內侍勿爲請刑載在大典通編議處何如判付啓依允
정조 20년
丙辰二月十二日辰時上御誠正閣諸承旨持公事入侍時行都承旨黃昇源行左承旨洪義榮右承旨李肇源左副承旨金啓洛右副承旨李海愚同副承旨宋銓假注書曺錫中具得魯記注官金良倜記事官吳泰曾檢校直閣金勉柱以次進伏訖肇源讀奏平安監司金載瓚啓本罪人徐龍輔龍川府到配事京畿監司金文淳啓本道內時囚等同推開坐事殺獄罪人金元喆等連加刑訊未錄啓罪人待究竟後登聞計料事海愚讀奏司譯院薦狀公事典醫監薦狀公事銓讀奏社稷令許种病親呈辭慶尙監司李泰亨狀啓尙州牧使金在淳到任事江原監司李秉鼎狀啓行副司直丁範祖疏批傳諭事有旨祗受事京畿監司金文淳狀啓右議政尹蓍東長湍地下往時監司以下陪行一倂安徐事上命啓下書判付上曰無公事房退去昇源義榮啓洛先退上曰大臣入侍賤臣承命出傳與右議政尹蓍東偕入進伏上曰大臣進前蓍東曰數日間日氣和暢聖體若何上曰一樣矣上曰今日當發行乎蓍東曰然矣上曰何日可入來乎蓍東曰十九日間欲還入肅命矣上曰問國之富數馬以對馬政亦政之大者故騋牝三千可見秉心塞淵則今番太僕卜馬事修擧未久復踵前弊蓋領相則耆病故不責事務而至於二提擧不能振刷雇馬之弊姑無論餘外擧行多不成說卿須着意董飭俾有對揚可也蓍東曰司僕之稱以小度支者誠如日前下敎矣錢穀之府其弊易生此莫非有司之責矣臣雖不敢不力而實不知其何以承當也上曰畿伯陪行乎蓍東曰畿伯則不但有病都事陪行亦除之矣上命書畿伯狀啓判付蓍東曰領相呈單甚悵然矣上曰欲得長暇而似非長往之意也上曰大臣先退可也上曰坡州牧使李彦忠入侍賤臣承命出傳與坡州牧使李彦忠偕入進伏上曰坡州牧使進前彦忠奏職姓名上曰大臣今方發行矣宣諭除之爾先往赴任以爲迎候大臣之地可也命書榻敎曰溫幸陪從加資人入侍賤臣承命出傳與五衛將金廷鐸朴萬春金再禧偕入進伏上曰新除授五衛將皆進前金再禧進前奏職姓名上令承旨問族屬再禧曰族屬多醫譯矣上曰爾以何銜扈從乎再禧曰以扈衛軍官爲道路事知陪從矣萬春廷鐸以次奏職姓名上曰新除授五衛將皆令今日入直後減下可也仍命退諸臣以次退出
정조 20년
丙辰二月十二日未時上御誠正閣左副承旨入侍時左副承旨金啓洛假注書具得魯記注官金良倜記事官吳泰曾以次進伏訖上命書榻敎曰判義禁入侍賤臣承命出傳與判義禁洪檍偕入進伏訖上敎檍曰卿之處義過矣所遭後初出脚乎檍曰然矣臣被天地罔極之恩未有一半分報效所遭罔惻情地危蹙都爲淸朝之辱實無束帶之顔矣上曰卿老而驟進三子皆立朝此亦物理之所致歟檍曰誠如聖敎矣命書傳敎曰監試官中牌不進人許遞前望單子入之待下批一體牌招察任仍命退諸臣以次退出
정조 20년
行都承旨黃昇源坐行左承旨洪義榮坐直右承旨李肇源坐左副承旨金啓洛坐右副承旨李海愚坐同副承旨宋銓坐直注書二員未差假注書曺錫中仕具得魯仕直事變假注書閔命爀仕
정조 20년
洪義榮啓曰明日再明日弘陵忌辰祭齋戒正日十六日十七日英陵忌辰祭齋戒正日相値視事頉稟之意敢啓傳曰知道
정조 20년
傳于宋銓曰政官牌招開政
정조 20년
有政吏批判書沈煥之進參判李益運進參議宋煥箕在外同副承旨宋銓進以李基讓爲獻納金觀柱爲副校理安命遠爲漢城主簿沈能燮爲元陵別檢假監役單兪漢寬仍任事承傳
정조 20년
兵批判書具㢞試所進參判李太亨病參議李東馨病參知兪漢寧入直進右副承旨李海愚進副護軍趙明師金致說副司果閔致載竝單付知事金健瑞減下事承傳牛峴僉使金雲瑞仍任事承傳
정조 20년
宋銓以弘文館言啓曰應敎鄭東觀副應敎尹序東旣有只推之命校理宋翼孝連呈辭單不爲行公竝卽牌招察任何如傳曰允
정조 20년
洪義榮以弘文館言啓曰新除授副校理金觀柱時在京畿驪州地經筵入番事緊請斯速乘馹上來事下諭傳曰依啓
정조 20년
洪義榮以禮曹言啓曰景慕宮月臺及阼階石動退處與今番春奉審執頉今二十日辰時一體修改而告由祭今十五日望祭兼行祝文中措辭添入之意分付何如傳曰允
정조 20년
李海愚以御營廳言啓曰今此文武科重試對擧別試時本廳將校軍兵直赴中應試應頉之類依定式區別別單書入之意敢啓傳曰知道
정조 20년
李海愚以奉常寺都提調提調言啓曰祭享所用春等中脯依定式今二月十三日始造之意敢啓傳曰此提擧其能奉法嚴戢有未可必安知不令久解弛多用法外牛隻而不禁如司僕提擧之致放倒受敎乎此都相爲都提擧以後果多未能收拾處云甚爲慨然況提擧又不畏法法將安用自有考察之道第加着念可也
정조 20년
李海愚以均役廳言啓曰以城役所財力之苟艱預貿貢木六百十八同與還報均廳禁御兩營停番條及箕營區劃條錢六萬一千八百兩相換需用事華城留守趙心泰陳達蒙允矣若以一疋木相換二兩錢非但有違於均廳貿木之價均廳所儲米木稍似有裕錢邊極甚不足目下所在僅爲十萬兩京而別使行員役盤纏所給八千兩及其他應下與各衙門所納蕩減給代數甚夥然雖有漸次上納之錢實多難繼之慮外而湖西劃給六萬兩湖南許貸一萬五千兩或以穀物作錢或使待秋還納今年內收捧似無其路城役所筵稟貸去外貿取雜物於各道各邑者亦以本廳上納錢推移取用殆近萬兩各道加分耗作錢上來還報次先爲貸用亦爲二萬四千兩統以計之京外許多所用洽爲十二萬兩之多因此而京儲匱竭外入大縮如有一分可施之道則城役所重自別其在共濟之義豈敢靳持而目今本廳萬無繼用之望殆同無麪之不托六萬一千八百兩之錢相換以送其勢末由不得許施之意敢啓傳曰知道
정조 20년
大司諫李鼎德持平申溆校理宋翼孝副校理李龜雲正言權晙趙萬元修撰朴吉源尹益烈副修撰鄭來百啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理深精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻㦧毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸逆之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬䂨不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後六字刀割逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品濫據勻軸之任眷遇何如恩造何如而賦性側眉宅心陰祕莫念國恩之圖報徒知凶賊之力護耉輝復出之說暗地和應情踪難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積以下一行刀割姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥以下十三行刀割焉噫嘻近日世道之乖漓人心之陷溺皆由於一私字爲之病根而至於今番李周奭事而極矣周奭之啓出而爲臺諫者欲停之則爲大僚者又可之營護相仍形迹自著噫嘻此豈聖世所可有之事耶於惟我先大王出天之孝奉先之誠孰不感歎欽仰而彼以五十餘年逮事之踪親聽目覩則其所對揚之道尤倍他人而今於周奭之所犯關係莫重處急於庇護至有柳河源停啓之論而不能禁止乃反和應甘自陷於孤負之科論其罪失實爲駭痛請前左議政蔡濟恭爲先削奪官爵門外黜送答曰不允四字刀割蔡濟恭事孤負與不念承弼之失姑無論設令本事爲當停之啓時相指揮時臺承望其爲後弊誠有難言者此等處若不嚴賜處分明示好惡則霜將氷而豕可突寧不凜然不可以病餘衰憒有所曲恕削黜則過矣加施不敍之典傳曰今因新發之三司合啓事有一諭於三司者大臣事事在无妄跡非故犯事面則不可無一言而兩司違格一箚諫長微發一疏之後互相推諉無一人挺身發啓使兩司旣出之論便無下落國體臺風豈容如是乎且以事理言之責在於元帥則以疲殘之一騎堂磨勘雖於大臣之心想益不安今罷明敍豈嫌銷刻朝廷擧措務當得宜近日行公不言三司一倂罷職留都大臣前判敦寧府事金履素加施不敍之典以正紀律以尊堂陛傳曰政官待開門牌招開政
정조 20년
大司諫李鼎德持平申溆正言權晙趙萬元啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤甚綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛漫於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可據然承服又以爲如欲殺之則速出斬之等語肆然發惡而且太甲桐宮之說果如諸賊一席酬酌於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑養遂獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限以過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬䂨未足以洩輿憤奴孥瀦澤不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛漫酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辨者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牗下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄升而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌以下一行刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰八字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖七字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不可究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭七字刀割與同二字刀割之說旣已遲晩二字刀割他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶㦧者哉渠以蟣蝨之賤常懷梟獍之心過惠陵而不下所乘則悖慢之逆節於是著者向懿陵而至發凶言則怨懟之逆腸昭莫掩矣此陵不下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 20년
持平申溆啓曰噫嘻痛矣柳師文之罪可勝誅哉渠以極逆之父惟當畏死縮首恭俟當律之不暇而乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律宗廟正朝祭享時祭監監察朴鼎元以爲第十二室獻酌時樽所覆酌以致鏗然作聲殊欠敬謹本署當該廟司不可無警責之道監臺呈課旣如是則不可無警請當該廟司捧現告拿問嚴勘新除授掌令韓光植時在京畿廣州地請斯速乘馹上來事下諭答曰不允柳師文事亟停勿煩廟司事下諭事依啓
정조 20년
大司諫李鼎德正言權晙趙萬元啓曰罪人克觀克泰以妖任之同氣凶謀逆節爛漫同參而嚴訊之下抵賴不服未及究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自損斃已極神人之憤矣假使此賊頑然尙在則千剮萬䂨不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問快正王法噫李周奭之罪可勝痛惡士夫之居家細節猶不敢一毫放過況陵寢肅敬之地其所嚴畏怵惕之心有倍於闕內供直則身爲陵官者尤當兢兢蹙蹙恫恫屬屬竭盡誠敬之不暇而彼周奭渠以士夫之裔宰臣之子全無謹飭之戒徒事狂悖之習莫重淸齋之地私宰牛隻腥穢狼藉此已萬萬可驚可駭之事而至若優姿遊戲之事尤是一大變怪也此等雜戲雖巷閭匹庶稍有知覺操行者固當嚴斥不近而名以齋郞無難故犯若是其極是可忍也孰不可忍也論其罪惡三尺猶輕何幸我殿下誠孝所及罪人斯得則施以當律斷不可已而猶此含容歸之不足責之科刑至於一次律至於勿限周奭之所犯係是莫重則刑律之止此失之太輕且況勿限之律初非不重而終歸於遇赦輒宥之科則以此勘律烏足以當其罪哉請島配罪人李周奭更令王府拿致加刑限己身島配雖有赦典永勿擧論答曰不允柳師文事亟停勿煩李周奭事處分自有斟量到今加律近於移怒至於結語律名亦難免不審赦前之勿揀雖在法典勿論於赦典云云可謂無於法由前由後勢難依施不允
정조 20년
丙辰二月十三日辰時上御重熙堂右承旨入侍時右承旨李肇源假注書曺錫中記注官金良倜記事官吳泰曾以次進伏訖上曰臺諫入來乎肇源曰姑未入來而未肅拜者有之云矣上曰昨日臺諫何處去而必待牌招啓辭耶卽爲入來改正律名之意分付可也上曰昨日事萬萬駭怪矣李益運則渠以李周奭之四寸豈有不知之理耶李益運卽爲來待政院之意卽刻分付可也卽爲走馬入來如緹騎無敢少遲之意更爲分付也仍命退承史以次退出